section_heading: Životopis
paragraph_text: Pod vodstvom Janssoniusa, Hondiusov atlas znatno je proširen i preimenovan u „Novi atlas” (lat. Atlas Novus). Godine 1638. imao je tri sveska od kojih je jedan u potpunosti bio posvećen Italiji. Osam godina kasnije izdan je i četvrti svezak o engleskim grofovijama koji je sadržavao zemljovide slične atlasu W. Blaeua, izdanom godinu dana ranije. Iako je Janssonius na temelju tih podudaranja često optuživan za plagiranje, neki od uključenih zemljovida izrađeni su ranije ili obuhvaćaju različite regije. Do 1660. godine Janssoniusov atlas obuhvaćao je ukupno 11 svezaka s radovima više stotina autora i bakrorezaca, zbog čega je naslovljen kao „Veliki atlas” (Atlas Major). Uključivao je i prikaze velikog broja gradova, 33 zemljovida svjetskih mora (lat. Atlas Maritimus), te 60 zemljovida starovjekovnih zemalja. Izdanja su tiskana na nizozemskom, latinskom, francuskom i njemačkom jeziku.